Diari Oficial de la Generalitat Valenciana


Sumari del DOGV 9101, del 07-06-2021 (2021/6267)

RESOLUCIÓ de 2 de juny de 2021, de la Presidència de l'Institut Valencià de Competitivitat Empresarial (IVACE), per la qual es modifica la Resolució de 10 de maig de 2021, de la Presidència de l'IVACE, per la qual es convoquen ajudes destinades al foment d'instal·lacions d'autoconsum d'energia elèctrica, amb càrrec al pressupost de l'exercici de 2021, convocatòria amb cofinançament de la Unió Europea a través del Fons Europeu de Desenvolupament Regional.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9101

Data del DOGV
:   07-06-2021

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2021/6267


Data del document
:   02-06-2021

Organisme emissor
:   Institut Valencià de Competitivitat Empresarial

Tipus de document
:   Resolució

Anàlisi jurídica

 Descriptors 

:   * ajuda pública

RESOLUCIÓ de 2 de juny de 2021, de la Presidència de l'Institut Valencià de Competitivitat Empresarial (IVACE), per la qual es modifica la Resolució de 10 de maig de 2021, de la Presidència de l'IVACE, per la qual es convoquen ajudes destinades al foment d'instal·lacions d'autoconsum d'energia elèctrica, amb càrrec al pressupost de l'exercici de 2021, convocatòria amb cofinançament de la Unió Europea a través del Fons Europeu de Desenvolupament Regional. [2021/6267]  
La Resolució de 10 de maig de 2021, de la Presidència de l'IVACE, per la qual es convoquen ajudes destinades al foment d'instal·lacions d'autoconsum d'energia elèctrica, amb càrrec al pressupost de l'exercici de 2021, publicada en el Diari Oficial de la Generalitat Valenciana (DOGV) núm. 9084, de 14 de maig de 2021, no expressava que les esmentades ajudes compten amb cofinançament del Fons Europeu de Desenvolupament Regional (FEDER), a través del Programa Operatiu FEDER de la Comunitat Valenciana 2014-2020, i, vist que compta amb aquest finançament, resulta necessari la modificació de la Resolució de 10 de maig de 2021.  
Així mateix mitjançant aquesta resolució s'augmenta el pressupost destinat en la quantitat de 4.500.000 euros, de què resulta un total de 7.500.000 euros; en conseqüència, s'amplia el termini de presentació de sol·licituds fins al 21 de juny de 2021.  
Per això i en virtut del que es disposa en l'article 160.4 de la Llei 1/2015, de 6 de febrer, de la Generalitat, d'hisenda pública del sector públic instrumental i de subvencions, i en virtut del que s'estableix en l'article 3 de l'Ordre 19/2016, de 19 d'octubre, de la Conselleria d'Economia Sostenible, Sectors Productius, Comerç i Treball, per la qual s'estableixen les bases reguladores per a la concessió d'ajudes de l'IVACE, en matèria d'energies renovables i biocarburants, resolc:  
  
Article 1. Modificació del títol de la Resolució  
Es modifica el títol de la resolució en els següents termes:  
«Resolució de 10 de maig de 2021, de la Presidència de l'IVACE, per la qual es convoquen ajudes destinades al foment d'instal·lacions d'autoconsum d'energia elèctrica, amb càrrec al pressupost de l'exercici de 2021, amb cofinançament de la Unió Europea a través del Fons Europeu de Desenvolupament Regional.»  
  
Article 2. Preàmbul  
S'introdueix un paràgraf en sisé lloc amb el següent contingut:  
«Les ajudes d'aquesta convocatòria compten amb finançament del Fons Europeu de Desenvolupament Regional (FEDER), a través del Programa Operatiu FEDER de la Comunitat Valenciana 2014-2020, i s'inclouen dins de l'Eix Prioritari 4 «Afavorir el passe a una economia baixa en carboni en tots els sectors» puix que contribueixen al foment de l'ús dels recursos energètics renovables i a augmentar la participació i distribució de les energies renovables per a usos tèrmics, tot això encaminat a l'assoliment d'un sistema energètic sostenible, net i competitiu. No obstant això, puix que el mencionat Programa Operatiu es troba en la seua fase final d'execució, aquesta convocatòria serà susceptible de ser cofinançada, si escau, per la Unió Europea a través del Programa Operatiu FEDER per al següent període 2021-2027.»  
  
Article 3. Modificació de l'article 2  
1. S'incrementa el pressupost de la convocatòria en els termes que s'indiquen en l'apartat 1, que passa a tindre la següent redacció:  
«1. D'acord amb el que s'estableix en la Llei 4/2020, de 30 de desembre, de pressupostos de la Generalitat per a l'exercici 2021, les ajudes concedides per l'IVACE destinades al foment d'instal·lacions d'autoconsum d'energia elèctrica es finançaran amb càrrec a la línia pressupostària i amb l'import global màxim que es detalla a continuació.  
  
Codi de la línia Denominació de la línia Import  
T5218000 Energies renovables i biocarburants 7.500.000 ?»  
  
  
2. S'afig un apartat 3 a l'article 2 amb el següent contingut:  
«3. Les ajudes establides en la present convocatòria podran comptar amb finançament de la Unió Europea a través del Fons Europeu de Desenvolupament Regional, a càrrec del Programa Operatiu de la Comunitat Valenciana 2014-2020, a través de l'Eix Prioritari 4 «Afavorir el passe a una economia baixa en carboni en tots els sectors», Prioritat d'Inversió 4.a (Foment de la producció i distribució d'energies renovables) i Objectiu Específic 4.1.2 (Augmentar la participació i distribució de les energies renovables per a usos tèrmics), o del Programa Operatiu de la Comunitat Valenciana 2021-2027, en tots dos casos amb el percentatge de cofinançament que a cada moment es determine.»  
  
  
Article 4. Modificació de l'article 3  
1. S'afigen dos apartats 6.bis i 6.ter a l'article 3 amb el següent contingut:  
«6.bis. Els projectes s'hauran d'executar en el marc d'un desenvolupament sostenible i de foment de la protecció i millora del medi ambient, i comptar, quan siga cofinançat per FEDER, amb un certificat que declare la no afectació del projecte a la denominada Xarxa Natura, espai físic d'especial protecció mediambiental configurat així per la Unió Europea. L'obtenció d'aquest certificat, la gestionarà l'IVACE.  
  
6.ter. Les ajudes hauran de produir un efecte incentivador. S'entendrà que existeix efecte incentivador si abans de començar a treballar en el projecte o activitat s'ha presentat a l'IVACE la sol·licitud de l'ajuda. De conformitat amb el que es disposa en l'article 2.23 del Reglament núm. 651/2014, de la Comissió, de 17 de juny de 2014, s'entén que s'han iniciat els treballs si existeix un compromís en ferm irreversible anterior a la data de sol·licitud; les despeses en què pogueren incórrer en la realització d'estudis de viabilitat, la compra de terrenys o l'obtenció de permisos no suposaran l'incompliment de l'efecte incentivador, si bé podran ser objecte d'anàlisi individualitzada per l'IVACE a l'efecte de la seua verificació.»  
2. Es modifica l'apartat 7 passant a tindre la següent redacció:  
«7. Seran aplicable la resta de requisits que s'estableixen en l'article 5 de l'Ordre 19/2016, de 19 d'octubre.»  
  
Article 5. Modificació de l'article 4  
S'afig un apartat 1.bis a l'article 4 amb el següent contingut:  
«1.bis. Les ajudes establides en aquesta convocatòria que siguen finançades amb fons FEDER seran incompatibles amb altres ajudes finançades amb fons comunitaris concedides per aquesta o una altra Administració.»  
  
Article 6. Modificació de l'article 7  
Es modifica l'apartat 1 amb la següent redacció:  
«1. El termini de presentació de sol·licituds s'iniciarà l'endemà de la publicació de l'extracte de la present convocatòria en el Diari Oficial de la Generalitat Valenciana (DOGV), i finalitzarà el 21 de juny de 2021 a les 23.59.59 hores.»  
  
Article 7. Modificació de l'article 8  
Es modifica el paràgraf segon de l'apartat 2 amb la següent redacció:  
«L'òrgan instructor haurà de verificar de cada sol·licitant i dels projectes presentats el compliment dels requisits exigits en la convocatòria, i en cas de resultar conforme a aquesta procedirà a l'anàlisi dels projectes presentats i a l'aplicació dels criteris de valoració aplicables a cada actuació, i en cas de comptar amb finançament europeu, dels criteris de selecció del Programa Operatiu FEDER de la Comunitat Valenciana 2014-2020. Com a resultat, l'òrgan instructor emetrà una preavaluació que serà elevada a la Comissió a la qual es refereix l'article 10.»  
  
  
Article 8. Modificació de l'article 10  
Es modifica l'apartat 6 passant a tindre la següent redacció:  
«6. L'adjudicació de les ajudes es publicarà a través de la Base de dades Nacional de Subvencions i podrà consultar-se a http://www.pap.minhap.gob.es/bdnstrans/index en compliment del que s'estableix en Llei 38/2003, de 17 de novembre, general de subvencions, sobre publicitat de les subvencions concedides. Així mateix es considerarà que amb la recepció de la notificació de l'ajuda l'entitat beneficiària accepta la seua inclusió en la llista d'operacions contemplada en l'article 115, apartat 2, del Reglament (UE) núm. 1303/2013 del Parlament Europeu i del Consell de 17 de desembre de 2013.»  
  
Article 9. Modificació de l'article 11  
1. Es modifica l'apartat e que passa a tindre la següent redacció:  
«e) Disposar de llibres comptables i registres diligenciats i altres documents auditats com escau en els termes exigits per la legislació mercantil, així com els estats comptables. En l'execució de les operacions s'haurà de mantindre, a més, un sistema de comptabilitat separat o un codi comptable adequat en relació amb totes les transaccions relacionades amb l'operació, sense perjudici de les normes de comptabilitat nacional. En aquest sentit hauran de presentar en el compte justificatiu de la subvenció un llistat en el qual cada anotació que es faça d'una despesa, un pagament o un ingrés i un cobrament en el llibre diari de comptabilitat segons el Pla General Comptable (PGC), es reflectisca la quantia d'aquesta anotació que té relació amb la subvenció concedida, i caldrà reflectir en aquest llistat tant el número d'anotació i assentament del llibre diari, com el subcompte del PGC i l'import del subcompte que correspon a la subvenció concedida, llevat que les empreses beneficiàries ja disposen d'un sistema de comptabilitat separada que permeta apreciar la traçabilitat referida ací.»  
2. Es modifica l'apartat h que passa a tindre la següent redacció:  
«h) Respectar en els projectes els següents principis:  
- Les inversions finançades hauran de mantindre's inalterables durant els cinc anys següents al cobrament de la subvenció. Aquest requisit s'incomplirà si s'incorre en qualsevol de les circumstàncies següents:  
· El cessament ?excepte en els casos de fallida no fraudulenta- o la relocalització d'una activitat productiva fora de la Comunitat Valenciana.  
· Un canvi en la titularitat d'un element d'infraestructura que proporcione a una empresa o un organisme públic un avantatge indegut.  
  
· Un canvi substancial que afecte la naturalesa, els objectius o les condicions d'execució de l'operació, de manera que es menyscaben els seus objectius originals.  
. La relocalització de l'activitat productiva fora de la Unió Europea durant els 10 anys següents al cobrament de la subvenció excepte quan la beneficiària siga una pime o s'indiquen uns terminis diferents en la resolució de concessió.  
- Els resultats del projecte hauran de mantindre's en el territori de la Comunitat Valenciana.  
- L'execució dels projectes no haurà de vulnerar en cap cas el principi de no discriminació per raó de sexe, raça, origen ètnic, religió, conviccions, minusvalideses, edat o orientació sexual, i hauran de facilitar, o almenys no impedir, l'accessibilitat per a les persones discapacitades.»  
  
3. Es modifica l'apartat i que passa a tindre la següent redacció:  
«i) Complir amb les obligacions de publicitat establides en l'article 14 d'aquesta resolució.»  
4. S'afig una lletra m) amb la següent redacció:  
«m) Els documents justificatius de les despeses corresponents al projecte subvencionat hauran de conservar-se durant el període mínim establit en el Reglament (UE) núm. 1303/2013 del Parlament Europeu i del Consell de 17 de desembre de 2013.  
En aqueix sentit, els documents es conservaran o bé en forma d'originals o de còpies compulsades d'originals, o bé en suports de dades comunament acceptades, especialment versions electròniques de documents originals o documents existents únicament en versió electrònica. Els documents es conservaran en una forma que permeta la identificació dels interessats durant el període necessari per als fins per als quals es van recollir les dades o per als quals tracten ulteriorment. Quan els documents només existisquen en versió electrònica, els sistemes informàtics utilitzats compliran normes de seguretat acceptades que garantisquen que els documents conservats s'ajusten als requisits legals nacionals i són fiables a l'efecte d'auditoria.»  
  
Article 10. Modificació de l'article 12  
Es modifica l'apartat 3 passant a tindre la següent redacció:  
«3. Les entitats beneficiàries hauran d'acreditar la realització de l'actuació objecte de la subvenció en la forma fixada en la notificació de concessió de l'ajuda i en les instruccions de justificació d'ajudes que seran publicades en la pàgina web http://www.ivace.es, amb data límit, de 23 d'abril de 2022, llevat que per circumstàncies concurrents es determine un termini diferent en la resolució de concessió de l'ajuda.»  
  
  
Article 11. Modificació de l'article 14  
Es modifica l'article 14, que passa a tindre la següent redacció:  
«1. La condició d'entitat beneficiària de l'ajuda implica, d'una banda, haver d'assumir la responsabilitat d'informar a les parts intervinents en el projecte i a la ciutadania del cofinançament d'aquest pel Fons Europeu de Desenvolupament Regional (FEDER) i per l'IVACE i la seua acreditació davant aquest organisme; i d'altra banda la seua inclusió, si escau, en la llista d'operacions cofinançades pel Programa Operatiu FEDER 2014-2020, o programa operatiu que ho finance, informació que podrà ser consultada en el lloc o portal d'internet que s'habilite a aquest efecte per l'Administració.  
2. Per a complir amb les obligacions de difusió i amb les relatives a la publicitat comunitària, l'entitat beneficiària estarà obligada a:  
a) Incloure en tots els documents i accions d'informació i comunicació relacionats amb el projecte subvencionat (per exemple; informes, escrits, presentacions, esdeveniments, documentació de reunions, etc.):  
  
- el logotip d'IVACE  
- l'emblema de la Unió Europea segons les característiques tècniques establides en el capítol II i annex II del Reglament d'execució UE núm. 821/2014.  
- L'esment «Projecte cofinançat per la Unió Europea a través del Fons Europeu de Desenvolupament Regional, dins del Programa Operatiu de la Comunitat Valenciana 2014-2020».  
b) Durant l'execució del projecte haurà de:  
- incorporar en la seua pàgina web (en cas que dispose) una breu descripció del projecte subvencionat amb els seus objectius i resultats destacant el suport financer de l'IVACE i de la Unió Europea per haver sigut seleccionat el seu projecte en el Programa Operatiu FEDER de la Comunitat Valenciana 2014-2020.  
- col·locar un cartell informatiu sobre el projecte (d'una grandària mínima A3) en el qual esmentarà el suport financer de la Unió Europea i de l'IVACE en un lloc visible al públic. Aquest cartell haurà de mantindre's almenys fins al moment del pagament de l'ajuda.  
En cas que la present convocatòria siga cofinançada per la Unió Europea a través d'un Programa Operatiu diferent de l'esmentat, l'IVACE requerirà a l'entitat beneficiària la consignació dels esments específics que procedisquen perquè així ho faça constar en els documents i suports a dalt indicats en relació a les obligacions d'informació i publicitat.  
c) Conservar constància gràfica, documental o digital de les obligacions recollides en el present article per a la seua posada a la disposició de l'IVACE en el moment de la justificació del projecte, o de qualsevol òrgan de control que la requerisca.  
3. En l'apartat descàrregues del portal de l'IVACE http://www.ivace.es està disponible major informació sobre les obligacions relatives a informació i publicitat, així com els logotips de l'IVACE i l'emblema de la UE amb referència al Fons Europeu de Desenvolupament Regional, segons la normativa comunitària.»  
  
Article 12. Introducció d'un article 16  
«Article 16. Marc normatiu comunitari  
A més del que es disposa en el preàmbul l'Ordre 19/2016, de 19 d'octubre, de la Conselleria d'Economia Sostenible, Sectors Productius, Comerç i Treball, que estableix les bases reguladores per a la concessió d'ajudes de l'IVACE en matèria d'energies renovables i biocarburants seran aplicable les següents disposicions:  
- Reglament Delegat (UE) núm. 480/2014 de la Comissió de 3 de març de 2014, del Parlament Europeu i del Consell pel qual s'estableixen disposicions comunes relatives al Fons Europeu de Desenvolupament Regional, al Fons Social Europeu, al Fons de Cohesió, al Fons Europeu Agrícola de Desenvolupament Rural i al Fons Europeu Marítim i de la Pesca, pel qual s'estableixen disposicions generals relatives al Fons Europeu de Desenvolupament Regional, al Fons Social Europeu, al Fons de Cohesió i al Fons Europeu Marítim i de la Pesca.  
- Reglament d'execució (UE) 821/2014 de la Comissió, de 28 de juliol de 2014, pel qual s'estableixen disposicions d'aplicació del Reglament 1303/2013 del Parlament Europeu i del Consell en allò que fa referència a les modalitats concretes de transferència i gestió de les contribucions del programa, la presentació d'informació sobre instruments financers, les característiques tècniques de les mesures d'informació i comunicació de les actuacions i el sistema per al registre i emmagatzematge de dades.  
- Qualsevol altra normativa que per la matèria hi siga aplicable.»  
  
  
  
DISPOSICIONS FINALS  
  
Primera  
La present resolució entrarà en vigor el dia de la publicació del seu extracte en el DOGV.  
  
Contra aquesta resolució, que exhaureix la via administrativa, podrà interposar-se en el termini d'un mes un recurs potestatiu de reposició davant el president de l'IVACE, de conformitat amb el que s'estableix en els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé en el termini de dos mesos un recurs contenciós administratiu, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que es disposa en els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa, sense perjudici que puga interposar-se qualsevol altre recurs que s'estime oportú.  
  
València, 2 de juny de 2021.- El president de l'IVACE: Rafael Climent González.